正樂府十篇 貪官怨
作者：皮日休
朝代：唐

paragraphs: 國家省闥吏，賞之皆與位。
素來不知書，豈能精吏理。
大者或宰邑，小者皆尉史。
愚者皆混沌，毒者如雄虺。
傷哉堯舜民，肉袒受鞭箠。
吾聞古聖王，天下無遺士。
朝庭及下邑，治者皆仁義。
國家選賢良，定制兼拘忌。
所以用此徒，令之充祿仕。
何不廣取人，何不廣歷試？
下位既賢哉，上位何如矣。
胥徒賞以財，俊造悉爲吏。
天下若不平，吾當甘棄市。